望月怀远 (张九龄) 海上生明月,天涯共此时。
情人怨遥夜,竟夕起相思。 灭烛怜光满,披衣觉露滋。
不堪盈手赠,还寝梦佳期。 夜泊牛渚怀古 (李白) 牛渚西江夜,青天无片云; 登舟望秋月,空忆谢将军。
余亦能高咏,斯人不可闻。 明朝挂帆席,枫叶落纷纷。
月夜 (杜甫) 今夜鄜州月,闺中只独看。 遥怜小儿女,未解忆长安。
香雾云鬟湿,清辉玉臂寒。 何时倚虚幌,双照泪痕乾 云阳馆与韩绅宿别 (司空曙) 故人江海别,几度隔山川。
乍见翻疑梦,相悲各问年。 孤灯寒照雨,深竹暗浮烟。
更有明朝恨,离杯惜共传。 章台夜思 (韦庄) 清瑟怨遥夜,绕弦风雨哀。
孤灯闻楚角,残月下章台。 芳草已云暮,故人殊未来。
乡书不可寄,秋雁又南回。 送沈记室夜别诗 (范云) 桂水澄夜氛,楚山清晓云. 秋风两乡怨,秋月千里分. 寒枝宁共采,霜猿行独闻. 扪萝忽遗我,折桂方思君. 望织女诗 (范云) 盈盈一水边,夜夜空自怜. 不辞精卫苦,河流未可填. 寸情百重结,一心万处悬. 愿作双青鸟,共舒明镜前. 秋夕 (杜牧) 银烛秋光冷画屏,轻罗小扇扑流萤。
天阶夜色凉如水,卧看牵牛织女星。 如梦令 (李清照) 常记溪亭日暮,沉醉不知归路。
兴尽晚回舟,误入藕花深处。 争渡,争渡,惊起一滩鸥鹭。
长相思 (纳兰性德) 山一程,水一程,身向榆关那畔行。 夜深千帐灯。
风一更,雪一更,聒碎乡心梦不成。 故园无此声。
月夜 (刘方平) 更深月色半人家,北斗阑干南斗斜。 今夜偏知春气暖,虫声新透绿窗沙。
瑶瑟怨 (温庭筠) 冰簟银床梦不成,碧天如水夜云轻。 雁声远过潇湘去,十二楼中月自明。
蝶恋花 (晏殊) 槛菊愁烟兰泣露。罗幕轻寒,燕子双飞去。
明月不谙离恨苦。斜光到晓穿朱户。
昨夜西风凋碧树。独上高楼,望尽天涯路。
欲寄彩笺兼尺素。山长水阔知何处。
青玉案·元夕(辛弃疾) 东风夜放花千树,更吹落、星如雨。 宝马雕车香满路,凤箫声动,玉壶光转,一夜鱼龙舞。
蛾儿雪柳黄金缕,笑语盈盈暗香去。 众里寻她千百度,蓦然回首,那人却在,灯火阑珊处。
清平乐·独宿博山王氏庵 (辛弃疾) 绕床饥鼠,蝙蝠翻灯舞。屋上松风吹急雨,破纸窗间自语。
平生塞北江南,归来华发苍颜。布被秋宵梦觉,眼前万里江山。
太常引·建康中秋为吕叔潜赋 (辛弃疾) 一轮秋影转金波,飞镜又重磨。把酒问姮娥:被白、欺人奈何! 乘风好去,长空万里,直下山河。
斫去桂婆娑,人道是、清光更多! 西江月·夜行黄沙道中 (辛弃疾) 明月别枝惊鹊,清风半夜鸣蝉。稻花香里说丰年,听取蛙声一片。
七八个星天外,两三点雨山前。旧时茅店社林边,路转溪桥忽见。
西江月·中秋寄子由 (苏轼) 世事一场大梦,人生几度新(一作秋)凉。夜来风叶已鸣廊,看取眉头鬓上。
酒贱常愁客少,月明多被云妨。中秋谁与共孤光,把盏(一作酒)凄然北望。
卜算子·黄州定惠院寓居作 (苏轼) 缺月挂疏桐,漏断人初静。时见幽人独往来,缥缈孤鸿影。
惊起却回头,有恨无人省。拣尽寒枝不肯栖,寂寞沙洲冷。
蝶恋花·密州上元 (苏轼) 灯火钱塘三五夜。明月如霜,照见人如画。
帐底吹笙香吐麝,此般风味应无价。 寂寞山城人老也。
击鼓吹箫,乍入农桑社。 火冷灯稀霜露下,昏昏雪意云垂野。
临江仙·夜归临皋 (苏轼) 夜饮东坡醒复醉,归来仿佛三更。家童鼻息已雷鸣。
敲门都不应,倚杖听江声。 长恨此身非我有,何时忘却营营?夜阑风静谷纹平。
小舟从此逝,江海寄余生。 江城子·乙卯正月二十日夜记梦 (苏轼) 十年生死两茫茫。
不思量,自难忘。千里孤坟,无处话凄凉。
纵使相逢应不识,尘满面,鬓如霜。 夜来幽梦忽还乡。
小轩窗,正梳妆。相顾无言,惟有泪千行。
料得年年肠断处,明月夜,短松冈。 水调歌头 (苏轼) 明月几时有?把酒问青天。
不知天上宫阙,今夕是何年。 我欲乘风归去,又恐琼楼玉宇,高处不胜寒。
起舞弄清影,何似在人间? 转朱阁,低绮户,照无眠。不应有恨,何事长向别时圆? 人有悲欢离合,月有阴晴圆缺,此事古难全。
但愿人长久,千里共婵娟。

5.【关于描写夜晚的优美词语和语段】